Robin's Wish ***
Dis 'n viering van Robin Williams se lewe en sy nalatenskap, en sy weduwee praat openlik oor die siekte waaraan hy gely het voor sy dood, Lewy Body-demensie. Vele mense uit die vermaaklikheidswêreld praat opreg en met groot bewondering oor seker die snaaksste moderne komediant wat op 11 Augustus 2014 dood is. Hulle ontleed ook sy genialiteit veral as komediant, en sy menslikheid. Op Showmax.
Barbra: The Music . . . The Mem'ries . . . The Magic!
Vir sommiges klink haar stem na 'n nael wat oor 'n swartbord getrek word. Vir ander soos 'n engel wat jou in 'n ander wêreld verwelkom. Hierdie sangeres lewer een van haar laaste konserte in dié program waarin sy van haar toonaangewende treffers sing – natuurlik nie almal nie! Maar om haar daardie hoë, driftige note van "Don't Rain on My Parade" en ook die rustig-liriese "People" te hoor en sien sing, is 'n belewenis. En dis duidelik dat sy haarself (met reg) as "fantasties" en "wonderlik" beskou. Hierdie verfilmde konsert is uitsluitlik vir Streisand-aanhangers. Op Netflix.